Κοινή θέση (ΕΚ) αριθ. 1/2001

που καθορίστηκε από το Συμβούλιο στις 19 Ιουνίου 2000

για την έκδοση της οδηγίας 2001/.../ΕΚ του Ευρωπαϊκού Κοινοβουλίου και του Συμβουλίου, της ..., για το δίκαιο των εταιρειών σχετικά με τις δημόσιες προσφορές εξαγοράς

(2001/C 23/01)

TO EYΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 44,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Είναι αναγκαίο να επέλθει συντονισμός ορισμένων εγγυήσεων που απαιτούν τα κράτη μέλη από τις εταιρίες, κατά την έννοια του άρθρου 48 δεύτερο εδάφιο της συνθήκης, για την προστασία των συμφερόντων τόσο των μελών όσο και των τρίτων, ώστε οι εγγυήσεις αυτές να καταστούν ισοδύναμες σε ολόκληρη την Κοινότητα.

(2) Είναι αναγκαίο να προστατευθούν τα συμφέροντα των κατόχων τίτλων εταιρειών που διέπονται από το δίκαιο ενός κράτους μέλους όταν οι εταιρείες αυτές αποτελούν αντικείμενο δημόσιας προσφοράς εξαγοράς ή μεταβολής στην ανάληψη του ελέγχου και οι τίτλοι τους είναι διαπραγματεύσιμοι σε οργανωμένη αγορά κατά την έννοια της παρούσας οδηγίας.

(3) Μόνον η λήψη μέτρων σε κοινοτικό επίπεδο μπορεί να εξασφαλίσει ικανοποιητικό επίπεδο προστασίας των κατόχων τίτλων σε όλη την Κοινότητα και να καθορίσει τις ελάχιστες κατευθυντήριες γραμμές που πρέπει να εφαρμόζονται κατά τη διαδικασία δημόσιας προσφοράς εξαγοράς. Tα κράτη μέλη, από μόνα τους, δεν είναι σε θέση να εξασφαλίσουν το ίδιο επίπεδο προστασίας, ιδιαίτερα μάλιστα στην περίπτωση διασυνοριακών εξαγορών ή αποκτήσεων ελέγχου.

(4) Η θέσπιση μιας οδηγίας αποτελεί την κατάλληλη διαδικασία για τον καθορισμό ενός πλαισίου το οποίο θα αποτελείται από ορισμένες κοινές αρχές και περιορισμένο αριθμό γενικών υποχρεώσεων τις οποίες τα κράτη μέλη καλούνται να εφαρμόζουν μέσω λεπτομερέστερων κανόνων σύμφωνα με τα εθνικά τους συστήματα και τις συνήθεις πρακτικές τους.

(5) Τα κράτη μέλη θα πρέπει να λαμβάνουν τα αναγκαία μέτρα για την προστασία των μειοψηφούντων κατόχων τίτλων, μετά την απόκτηση του ελέγχου της εταιρείας τους από κάποιο άλλο πρόσωπο. Mια τέτοια προστασία θα πρέπει να διασφαλιστεί με το να υποχρεωθεί το πρόσωπο το οποίο έχει αποκτήσει τον έλεγχο μιας εταιρείας να υποβάλει προσφορά σε όλους τους κατόχους τίτλων για το σύνολο των συμμετοχών τους. Θα πρέπει να επιτρέπεται, κατά τη διάρκεια μιας μεταβατικής περιόδου, να διασφαλίζεται αυτή η προστασία μέσω άλλων κατάλληλων και τουλάχιστον ισοδύναμων μέσων, υπό την προϋπόθεση ότι τα μέσα αυτά θα προσιδιάζουν στη μεταβίβαση του ελέγχου και θα περιλαμβάνουν συγκεκριμένο οικονομικό αντιστάθμισμα για τους μειοψηφούντες κατόχους τίτλων. Τα κράτη μέλη μπορούν, επιπλέον της προστασίας που προβλέπεται από μια υποχρεωτική προσφορά ή άλλο ισοδύναμο μέσο, να προβλέπουν περαιτέρω μέσα για την προστασία των συμφερόντων των κατόχων τίτλων.

(6) Η υποχρέωση υποβολής προσφοράς προς όλους τους κατόχους τίτλων δεν θα πρέπει να έχει εφαρμογή στους κατέχοντες ήδη, κατά την ημερομηνία έναρξης ισχύος της νομοθεσίας για την εφαρμογή της παρούσας οδηγίας, συμμετοχές που εξασφαλίζουν τον έλεγχο των υπόψη εταιρειών.

(7) Τα κράτη μέλη μπορούν να καθιερώσουν και άλλα μέσα για την προστασία των συμφερόντων των κατόχων τίτλων, όπως την υποχρέωση υποβολής μερικής προσφοράς όταν ο προσφέρων δεν αποκτά τον έλεγχο της εταιρείας, ή την υποχρέωση υποβολής προσφοράς ταυτόχρονα με την απόκτηση του ελέγχου της εταιρείας,

(8) Η υποχρέωση υποβολής προσφοράς δεν εφαρμόζεται στην περίπτωση αγοράς τίτλων οι οποίοι δεν ενσωματώνουν δικαίωμα ψήφου σε τακτικές γενικές συνελεύσεις. Τα κράτη μέλη μπορούν, ωστόσο, να επεκτείνουν αυτή την υποχρέωση στην αγορά τίτλων οι οποίοι ενσωματώνουν δικαίωμα ψήφου μόνο σε συγκεκριμένες περιπτώσεις ή οι οποίοι δεν ενσωματώνουν δικαίωμα ψήφου.

(9) Κάθε κράτος μέλος θα πρέπει να ορίσει μία ή περισσότερες αρχές που να εποπτεύουν τις διεπόμενες από την παρούσα οδηγία πτυχές της προσφοράς και να εξασφαλίζουν ότι οι συμμετέχοντες σε δημόσιες προσφορές εξαγοράς συμμορφώνονται με τους κανόνες που θεσπίζονται βάσει της παρούσας οδηγίας. Οι διάφορες αρχές θα πρέπει να συνεργάζονται μεταξύ τους.

(10) Προκειμένου οι ρυθμίσεις για την εξαγορά να είναι αποτελεσματικές, θα πρέπει να είναι ευέλικτες και να είναι σε θέση να αντιμετωπίζουν τις ανακύπτουσες νέες περιστάσεις, και, συνεπώς, θα πρέπει να προβλέπουν τη δυνατότητα εξαιρέσεων και παρεκκλίσεων. Ωστόσο, κατά την εφαρμογή θεσπισμένων κανόνων ή εξαιρέσεων ή κατά την παραχώρηση παρεκκλίσεων, οι εποπτικές αρχές θα πρέπει να τηρούν ορισμένες γενικές αρχές.

(11) Η εποπτεία μπορεί να ασκείται από αυτόνομα όργανα.

(12) Σύμφωνα με τις γενικές αρχές του κοινοτικού δικαίου, και δη την αρχή της ευθυδικίας, οι αποφάσεις μιας εποπτεύουσας αρχής θα πρέπει να μπορούν να ελέγχονται από ανεξάρτητο δικαστήριο, όταν συντρέχουν κατάλληλες περιστάσεις. Εντούτοις, η παρούσα οδηγία αφήνει στα κράτη μέλη τον προσδιορισμό του κατά πόσον πρέπει να δοθούν δικαιώματα δεκτικά επικλήσεως στο πλαίσιο διοικητικών ή δικαστικών διαδικασιών, είτε στρεφόμενων κατά της εποπτεύουσας αρχής είτε κινούμενων μεταξύ συμμετεχόντων σε προσφορά.

(13) Είναι ανάγκη να εξασφαλισθεί σε κοινοτική κλίμακα σαφήνεια και διαφάνεια ως προς τα διακανονιστέα σε περιπτώσεις δημόσιων προσφορών εξαγοράς νομικά ζητήματα και να μην δημιουργηθούν στρεβλώσεις στην αναδιάρθρωση του κόσμου των εταιρειών στην Κοινότητα λόγω αυθαίρετων διαφορών στις αντιλήψεις σχετικά με τη διακυβέρνηση και τη διαχείριση.

(14) Για να μειωθούν οι δυνατότητες διενέργειας πράξεων από κατόχους εμπιστευτικών πληροφοριών, οι προσφέροντες θα πρέπει να ανακοινώνουν το συντομότερο δυνατό την απόφασή τους για υποβολή προσφοράς και να ενημερώνουν την εποπτική αρχή σχετικά με την προσφορά.

(15) Οι κάτοχοι τίτλων θα πρέπει να ενημερώνονται κατάλληλα για τους όρους της προσφοράς μέσω ενός εγγράφου προσφοράς. Κατάλληλη πληροφόρηση θα πρέπει να παρέχεται και στους εκπροσώπους του προσωπικού της εταιρείας, ή, αν δεν υπάρχουν τέτοιοι εκπρόσωποι, απευθείας στο προσωπικό.

(16) Είναι αναγκαίο να θεσπίζονται διατάξεις σχετικά με την περίοδο αποδοχής της προσφοράς εξαγοράς.

(17) Για να μπορούν να ασκούν τα καθήκοντά τους με ικανοποιητικό τρόπο, οι εποπτικές αρχές θα πρέπει να μπορούν ανά πάσα στιγμή να απαιτούν από τους μετέχοντες στην προσφορά να παρέχουν πληροφορίες για την προσφορά τους και θα πρέπει να συνεργάζονται με τις άλλες αρχές εποπτείας κεφαλαιαγορών και να τους παρέχουν πληροφορίες αποτελεσματικά, ουσιαστικά και χωρίς χρονοτριβή.

(18) Για να αποφευχθούν οι πράξεις που μπορεί να οδηγήσουν σε ματαίωση της προσφοράς, είναι ανάγκη να περιοριστούν οι εξουσίες του διοικητικού ή διαχειριστικού οργάνου της υπό εξαγορά εταιρείας όσον αφορά τη διενέργεια πράξεων εξαιρετικού χαρακτήρα, χωρίς με αυτό να παρακωλύεται αδικαιολόγητα η υπό εξαγορά εταιρεία στην άσκηση των κανονικών της επιχειρηματικών δραστηριοτήτων.

(19) Το διοικητικό ή διαχειριστικό όργανο της υπό εξαγορά εταιρείας θα πρέπει να είναι υποχρεωμένο να δημοσιεύει ένα έγγραφο στο οποίο να περιέχεται η αιτιολογημένη γνώμη του επί της προσφοράς, καθώς και οι απόψεις του ως προς τις επιπτώσεις της πραγματοποίησής της στο σύνολο των συμφερόντων της εταιρείας, και ειδικότερα στην απασχόληση.

(20) Είναι αναγκαίο τα κράτη μέλη να θεσπίζουν κανόνες που να καλύπτουν τις περιπτώσεις εκπνοής μιας προσφοράς, το δικαίωμα του προσφέροντος να αναθεωρεί την προσφορά του, τη δυνατότητα ύπαρξης ανταγωνιστικών προσφορών για τους τίτλους μιας εταιρείας, τη δημοσίευση του αποτελέσματος της προσφοράς, καθώς και το αμετάκλητο της προσφοράς και τους επιτρεπόμενους όρους.

(21) Είναι σημαντικό να ανατεθεί στην επιτροπή σχέσεων, που έχει συσταθεί με το άρθρο 20 της οδηγίας 79/279/ΕΟΚ του Συμβουλίου, της 5ης Μαρτίου 1979, περί του συντονισμού των όρων εισαγωγής κινητών αξιών σε χρηματιστήριο αξιών(4), το καθήκον να επικουρεί τα κράτη μέλη και τις εποπτικές αρχές στην εφαρμογή της παρούσας οδηγίας, ιδίως σε τομείς όπως οι διασυνοριακές προσφορές εξαγοράς και η αμοιβαία αναγνώριση των εγγράφων προσφοράς, και να συμβουλεύει την Επιτροπή, εφόσον απαιτείται, για τυχόν συμπληρώσεις ή τροποποιήσεις της παρούσας οδηγίας,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Πεδίο εφαρμογής

1. Τα μέτρα συντονισμού που ορίζονται από την παρούσα οδηγία αφορούν τις νομοθετικές, κανονιστικές και διοικητικές διατάξεις, κώδικες πρακτικών ή άλλες ρυθμίσεις των κρατών μελών, συμπεριλαμβανομένων των ρυθμίσεων που έχουν θεσπιστεί από οργανισμούς επίσημα εξουσιοδοτημένους να ρυθμίζουν τις αγορές (στο εξής "κανόνες"), σχετικά με τις δημόσιες προσφορές εξαγοράς για την απόκτηση τίτλων εταιρείας διεπόμενης από το δίκαιο κράτους μέλους, εφόσον οι τίτλοι αυτοί έχουν εισαχθεί σε οργανωμένη αγορά κατά την έννοια του άρθρου 1 παράγραφος 13 της οδηγίας 93/22/ΕΟΚ του Συμβουλίου της 10ης Μαΐου 1993, σχετικά με τις επενδυτικές υπηρεσίες στον τομέα των κινητών αξιών(5) σε ένα ή σε περισσότερα κράτη μέλη (στο εξής "οργανωμένη αγορά").

2. Τα μέτρα που προβλέπει η παρούσα οδηγία δεν έχουν εφαρμογή στις προσφορές εξαγοράς τίτλων εκδιδόμενων από εταιρίες που έχουν ως αντικείμενο την ομαδική τοποθέτηση κεφαλαίων παρεχόμενων από το κοινό και λειτουργούν βάσει της αρχής του καταμερισμού των κινδύνων και τα μερίδια των οποίων, όταν το ζητήσει ο κάτοχός τους, επαναγοράζονται ή εξαργυρώνονται, αμέσως ή εμμέσως, αναλώμασι των περιουσιακών στοιχείων αυτών των εταιρειών. Οι ενέργειες αυτών των εταιρειών που αποσκοπούν στο να μην παραλλάζει σημαντικά η χρηματιστηριακή αξία των μεριδίων τους από την καθαρή αξία του ενεργητικού τους λογίζονται ισοδύναμες με επαναγορά ή εξαργύρωση κατά τα ανωτέρω.

Άρθρο 2

Ορισμοί

Για τους σκοπούς της παρούσας οδηγίας:

α) ως "δημόσια προσφορά εξαγοράς" ή "προσφορά" νοείται δημόσια προσφορά (εκτός προσφοράς εκ μέρους της ίδιας της υπό εξαγορά εταιρείας) απευθυνόμενη στους κατόχους τίτλων μιας εταιρείας για την απόκτηση του συνόλου ή μέρους των τίτλων αυτών. Μια προσφορά μπορεί να είναι υποχρεωτική ή εθελούσια και πρέπει να ακολουθεί την απόκτηση ελέγχου ή να αποσκοπεί στην απόκτησή του·

β) ως "υπό εξαγορά εταιρίεα" νοείται η εταιρεία της οποίας οι τίτλοι αποτελούν αντικείμενο προσφοράς·

γ) ως "προσφέρων" νοείται κάθε φυσικό πρόσωπο ή νομική οντότητα δημοσίου ή ιδιωτικού δικαίου που προβαίνει σε προσφορά·

δ) ως "πρόσωπα που ενεργούν σε συνεννόηση" νοούνται φυσικά πρόσωπα ή νομικές οντότητες που συνεργάζονται με τον προσφέροντα ή με την υπό εξαγορά εταιρεία βάσει ρητής ή σιωπηρής, προφορικής ή γραπτής συμφωνίας έχουσας ως σκοπό την απόκτηση του ελέγχου της υπό εξαγορά εταιρείας ή τη ματαίωση της επιτυχούς έκβασης της προσφοράς.

Πρόσωπα που ελέγχονται από άλλο πρόσωπο κατά την έννοια του άρθρου 8 της οδηγίας 88/627/ΕΟΚ του Συμβουλίου, της 12ης Δεκεμβρίου 1988, σχετικά με τις πληροφορίες που πρέπει να δημοσιεύονται κατά την απόκτηση και την εκχώρηση σημαντικής συμμετοχής σε εταιρεία της οποίας οι μετοχές είναι εισηγμένες στο χρηματιστήριο(6) θεωρούνται πρόσωπα που ενεργούν σε συνεννόηση με αυτά τα πρόσωπα και μεταξύ τους·

ε) ως "τίτλοι" νοούνται οι κινητές αξίες που ενσωματώνουν δικαιώματα ψήφου σε μια εταιρεία·

στ) ως "μετέχοντες στην προσφορά" νοούνται ο προσφέρων, τα μέλη του διοικητικού ή διαχειριστικού οργάνου του προσφέροντος, εάν ο προσφέρων είναι εταιρίεα, η υπό εξαγορά εταιρεία, οι κάτοχοι τίτλων τής υπό εξαγορά εταιρείας και τα μέλη του διοικητικού ή διαχειριστικού οργάνου τής υπό εξαγορά εταιρείας, ή τα πρόσωπα που ενεργούν σε συνεννόηση με τους παραπάνω.

Άρθρο 3

Γενικές αρχές

1. Για τους σκοπούς της παρούσας οδηγίας, τα κράτη μέλη εξασφαλίζουν ότι οι κανόνες ή οι άλλες ρυθμίσεις που τίθενται σε ισχύ ή εισάγονται βάσει της παρούσας οδηγίας τηρούν τις ακόλουθες αρχές:

α) όλοι οι κάτοχοι τίτλων μιας υπό εξαγορά εταιρείας της ίδιας κατηγορίας τυγχάνουν ισότιμης μεταχείρισης· ειδικότερα, εάν ένα πρόσωπο αποκτά τον έλεγχο της εταιρείας, οι λοιποί κάτοχοι τίτλων πρέπει να προστατεύονται·

β) οι κάτοχοι τίτλων της υπό εξαγορά εταιρείας πρέπει να διαθέτουν και επαρκή χρόνο και πληροφόρηση, προκειμένου να μπορούν να καταλήξουν σε μια απόφαση για την προσφορά ύστερα από κατάλληλη πληροφόρηση·

γ) το διοικητικό ή διαχειριστικό όργανο της υπό εξαγορά εταιρείας ενεργεί προς το συμφέρον της εταιρείας εν τω συνόλω της και δεν πρέπει να αφαιρεί από τους κατόχους τίτλων τη δυνατότητα να αποφασίζουν για το αξιόλογο της προσφοράς·

δ) δεν επιτρέπεται η δημιουργία τεχνητών αγορών των τίτλων της υπό εξαγορά εταιρείας, της προσφέρουσας εταιρείας ή οποιασδήποτε εταιρείας που έχει σχέση με την προσφορά κατά τρόπο που να οδηγεί σε τεχνητή αύξηση ή μείωση της αξίας των τίτλων αυτών και σε στρέβλωση της ομαλής λειτουργίας των αγορών·

ε) ο προσφέρων ανακοινώνει προσφορά μόνον αφού εξασφαλίσει ότι μπορεί να καταβάλει πλήρως οποιοδήποτε αντάλλαγμα τοις μετρητοίς, εφόσον το προσφέρει, και αφού έχει λάβει όλα τα εύλογα μέτρα για να εξασφαλίσει την καταβολή κάθε άλλου ανταλλάγματος·

στ) η άσκηση των δραστηριοτήτων της υπό εξαγορά εταιρείας δεν πρέπει να παρακωλύεται, λόγω προσφοράς για την απόκτηση τίτλων, πέρα από ένα εύλογο χρονικό διάστημα.

2. Προκειμένου να επιτύχουν τους στόχους οι οποίοι τίθενται στην παράγραφο 1, τα κράτη μέλη:

α) εξασφαλίζουν ότι ισχύουν κανόνες οι οποίοι πληρούν τις ελάχιστες προϋποθέσεις που προβλέπονται στην παρούσα οδηγία·

β) μπορούν να έχουν πρόσθετους όρους και αυστηρότερες διατάξεις από τις προβλεπόμενες στην παρούσα οδηγία για τη ρύθμιση των προσφορών.

Άρθρο 4

Εποπτική αρχή

1. Τα κράτη μέλη ορίζουν την αρχή ή τις αρχές που είναι αρμόδιες για την εποπτεία της προσφοράς, για τους σκοπούς των κανόνων που έχουν θεσπιστεί ή εισαχθεί δυνάμει της παρούσας οδηγίας. Οι αρχές που ορίζονται κατ' αυτόν τον τρόπο είναι είτε δημόσιες αρχές είτε ενώσεις είτε ιδιωτικοί οργανισμοί που αναγνωρίζονται από την εθνική νομοθεσία ή από τις δημόσιες αρχές που έχουν ρητά εξουσιοδοτηθεί για το σκοπό αυτό από την εθνική νομοθεσία. Τα κράτη μέλη εξασφαλίζουν ότι αυτές οι αρχές ασκούν τα καθήκοντά τους αμερόληπτα και ανεξάρτητα από όλους τους μετέχοντες στην προσφορά. Τα κράτη μέλη ενημερώνουν την Επιτροπή σχετικά με την ανάθεση καθηκόντων σ' αυτές τις αρχές και διευκρινίζουν όλες τις τυχόν κατανομές αρμοδιοτήτων.

2. α) Αρχή αρμόδια για την εποπτεία της προσφοράς είναι η αρμόδια αρχή του κράτους μέλους όπου έχει την καταστατική της έδρα η υπό εξαγορά εταιρεία, εφόσον οι τίτλοι της είναι εισηγμένοι σε οργανωμένη αγορά σ' αυτό το κράτος μέλος. Σε αντίθετη περίπτωση εφαρμόζονται τα στοιχεία β) και γ).

β) Αν οι τίτλοι της υπό εξαγορά εταιρείας δεν είναι εισηγμένοι σε οργανωμένη αγορά στο κράτος μέλος όπου έχει την καταστατική της έδρα, αρχή αρμόδια για την εποπτεία της προσφοράς είναι η αρμόδια αρχή του κράτους μέλους στην οργανωμένη αγορά του οποίου είναι εισηγμένοι οι τίτλοι της υπό εξαγορά εταιρείας. Αν οι τίτλοι της είναι διαπραγματεύσιμοι σε οργανωμένη αγορά σε δύο ή περισσότερα κράτη μέλη, αρχή αρμόδια για την εποπτεία της προσφοράς είναι η αρμόδια αρχή του κράτους μέλους στην οργανωμένη αγορά του οποίου έχουν εισαχθεί πρώτα οι τίτλοι.

γ) Αν οι τίτλοι της υπό εξαγορά εταιρείας έχουν εισαχθεί πρώτα σε οργανωμένες αγορές δύο ή περισσότερων κρατών μελών ταυτοχρόνως, η υπό εξαγορά εταιρεία οφείλει να προσδιορίσει ποια αρχή είναι αρμόδια για την εποπτεία της προσφοράς, ειδοποιώντας τις οικείες οργανωμένες αγορές και τις εποπτικές αρχές τους την πρώτη ημέρα των συναλλαγών.

Αν οι τίτλοι της υπό εξαγορά εταιρείας είναι ήδη εισηγμένοι σε οργανωμένες αγορές δύο ή περισσότερων κρατών μελών κατά την ημερομηνία που αναφέρεται στο άρθρο 15 παράγραφος 1 και είχαν εισαχθεί ταυτοχρόνως, οι εποπτικές αρχές των οικείων κρατών μελών συμφωνούν ποια από αυτές είναι αρμόδια για την εποπτεία της προσφοράς εντός τεσσάρων εβδομάδων από την ημερομηνία που αναφέρεται στο άρθρο 15 παράγραφος 1. Ειδάλλως, η αρμόδια αρχή προσδιορίζεται από την υπό εξαγορά εταιρεία την πρώτη ημέρα συναλλαγών μετά την εκπνοή της προθεσμίας που αναφέρεται στην πρώτη περίοδο του παρόντος εδαφίου.

δ) Τα κράτη μέλη εξασφαλίζουν ότι ισχύουν κανόνες επιτάσσοντες τη δημοσίευση των αποφάσεων που αναφέρονται στο στοιχείο γ).

ε) Στις περιπτώσεις των στοιχείων β) και γ), τα θέματα που άπτονται της εξέτασης μιας προσφοράς και δη η τιμή, καθώς και θέματα που άπτονται της διαδικασίας της προσφοράς, και ειδικότερα η ενημέρωση για την απόφαση του προσφέροντος να προβεί σε προσφορά, το περιεχόμενο του εγγράφου της προσφοράς και η δημοσιότητα της προσφοράς, ρυθμίζονται από τους κανόνες του κράτους μέλους της αρμόδιας αρχής. Στα θέματα ενημέρωσης που πρέπει να παρέχεται στους εργαζομένους της υπό εξαγορά εταιρείας, καθώς και στα θέματα δικαίου των εταιρειών, ιδίως όσον αφορά το ποσοστό δικαιωμάτων ψήφου το απαιτούμενο για την απόκτηση ελέγχου και τις παρεκκλίσεις από την υποχρέωση προσφοράς και τους όρους υπό τους οποίους το διοικητικό ή διαχειριστικό όργανο της εταιρείας έχει τη δυνατότητα να προβεί σε ενέργειες ικανές να ματαιώσουν την προσφορά, εφαρμοστέοι κανόνες και αρμόδια αρχή είναι οι κανόνες και η αρχή του κράτους μέλους στο οποίο έχει την καταστατική της έδρα η υπό εξαγορά εταιρεία.

3. Κάθε κράτος μέλος προβλέπει ότι όλα τα πρόσωπα που απασχολούνται ή είχαν απασχοληθεί στο παρελθόν από τις εποπτικές αρχές οφείλουν να τηρούν το επαγγελματικό απόρρητο. Οι πληροφορίες που καλύπτονται από το επαγγελματικό απόρρητο δεν επιτρέπεται να κοινολογηθούν σε οποιοδήποτε πρόσωπο ή αρχή, παρά μόνο βάσει νομοθετικών διατάξεων.

4. Οι εποπτικές αρχές των κρατών μελών που προβλέπονται από την παρούσα οδηγία και οι λοιπές εποπτικές αρχές των κεφαλαιαγορών, ιδίως σύμφωνα με την οδηγία 88/627/ΕΟΚ, την οδηγία 89/592/ΕΟΚ του Συμβουλίου, της 13ης Νοεμβρίου 1989, για τον συντονισμό των ρυθμίσεων, όσον αφορά τις πράξεις προσώπων τα οποία είναι κάτοχοι εμπιστευτικών πληροφοριών(7) και την οδηγία 93/22/ΕΟΚ, συνεργάζονται και ανταλλάσσουν πληροφορίες, οσάκις απαιτείται για την εφαρμογή των κανόνων που έχουν θεσπιστεί δυνάμει της παρούσας οδηγίας, ιδίως δε στις περιπτώσεις που καλύπτονται από το άρθρο 4 παράγραφος 2 στοιχεία β), γ) και ε). Οι πληροφορίες που ανταλλάσσονται έτσι καλύπτονται από την υποχρέωση τήρησης του επαγγελματικού απόρρητου το οποίο ισχύει για τα πρόσωπα που απασχολούνται ή είχαν απασχοληθεί στο παρελθόν από τις εποπτικές αρχές οι οποίες λαμβάνουν τις πληροφορίες. Η συνεργασία θα πρέπει να περιλαμβάνει τη δυνατότητα να επιδίδονται τα νομικά έγγραφα που είναι απαραίτητα για την επιβολή των μέτρων που λαμβάνουν οι αρμόδιες αρχές όσον αφορά τις προσφορές, καθώς και άλλη σχετική συνδρομή που μπορεί ευλόγως να ζητηθεί από τις ενδιαφερόμενες εποπτικές αρχές για τους σκοπούς διερεύνησης κάθε πραγματικής ή καταγγελλόμενης παράβασης των κανόνων που έχουν θεσπιστεί ή εισαχθεί για την εφαρμογή της παρούσας οδηγίας.

5. Οι εποπτικές αρχές έχουν όλες τις εξουσίες τις αναγκαίες για την άσκηση των καθηκόντων τους, στα οποία συμπεριλαμβάνεται το καθήκον να εξασφαλίζεται ότι οι μετέχοντες σε μια προσφορά εξαγοράς συμμορφώνονται με τους κανόνες που θεσπίζονται δυνάμει της παρούσας οδηγίας.

Με την προϋπόθεση της τήρησης των γενικών αρχών του άρθρου 3 παράγραφος 1, τα κράτη μέλη είναι δυνατόν να προβλέπουν, στους κανόνες που θεσπίζουν ή εισάγουν δυνάμει της παρούσας οδηγίας, ότι οι εποπτικές αρχές τους μπορούν, σε ειδικούς τύπους περιπτώσεων και, βάσει αιτιολογημένων αποφάσεων σε συγκεκριμένες και προσήκουσες περιπτώσεις, να παραχωρούν παρεκκλίσεις από τους κανόνες αυτούς.

6. Η παρούσα οδηγία δεν θίγει την εξουσία των κρατών μελών να ορίζουν τις αρχές - δικαστικές ή άλλες - που είναι αρμόδιες να επιλύουν τις διαφορές και να αποφαίνονται για τυχόν παρατυπίες στη διαδικασία προσφοράς, ούτε την εξουσία των κρατών μελών να ρυθμίζουν εάν και υπό ποίες προϋποθέσεις οι μετέχοντες στην προσφορά έχουν δικαίωμα να προσφεύγουν σε διοικητική ή δικαστική επίλυση των διαφορών. Ειδικότερα, η παρούσα οδηγία δεν θίγει την εξουσία των δικαστηρίων κράτους μέλους να αρνούνται την εκδίκαση υποθέσεως και να αποφασίζουν αν η δίκη αυτή επηρεάζει την έκβαση της προσφοράς. Η παρούσα οδηγία δεν θίγει την εξουσία των κρατών μελών να ορίζουν τη νομική κατάσταση όσον αφορά την ευθύνη των εποπτικών αρχών, ή τις διαφορές μεταξύ των μετεχόντων στην προσφορά.

Άρθρο 5

Προστασία της μειοψηφίας· υποχρεωτική προσφορά

1. Εάν φυσικό ή νομικό πρόσωπο, λόγω απόκτησης από το ίδιο ή από πρόσωπα που ενεργούν σε συνεννόηση μαζί του, έχει στην κατοχή του τίτλους εταιρείας κατά την έννοια του άρθρου 1 παράγραφος 1, οι οποίοι, προστιθέμενοι στις τυχόν ήδη υπάρχουσες συμμετοχές του και στις συμμετοχές των προσώπων που ενεργούν σε συνεννόηση με αυτό, του παρέχουν άμεσα ή έμμεσα δεδομένο ποσοστό δικαιωμάτων ψήφου στην εν λόγω εταιρεία με το οποίο αποκτά τον έλεγχό της, τα κράτη μέλη εξασφαλίζουν ότι ισχύουν κανόνες που υποχρεώνουν το πρόσωπο αυτό να υποβάλει προσφορά ως μέσο προστασίας των μειοψηφούντων κατόχων τίτλων της εταιρείας αυτής. Η προσφορά αυτή πρέπει να απευθύνεται σε όλους τους κατόχους τίτλων και να προβλέπει την εξαγορά όλων των μεριδίων τους σε μια δίκαιη τιμή. Εφόσον το αντάλλαγμα που προσφέρει ο προσφέρων δεν αποτελείται από ρευστοποιήσιμες μετοχές εισηγμένες σε οργανωμένη αγορά, το αντάλλαγμα αυτό πρέπει να περιλαμβάνει, τουλάχιστον ως εναλλακτική δυνατότητα, την πληρωμή χρηματικού ποσού τοις μετρητοίς.

2. Αν υποβληθεί εθελούσια προσφορά, σύμφωνα με την παρούσα οδηγία, προς όλους τους κατόχους τίτλων για όλα τα μερίδιά τους και αποκτηθεί ο έλεγχος, δεν ισχύει πλέον η υποχρέωση υποβολής προσφοράς.

3. Κατά παρέκκλιση από την παράγραφο 1, όσα κράτη μέλη προβλέπουν, κατά την ημερομηνία έκδοσης της παρούσας οδηγίας, άλλα πρόσφορα και τουλάχιστον ισοδύναμα μέσα για την προστασία των μειοψηφούντων κατόχων τίτλων της εταιρείας, μπορούν να εξακολουθήσουν να τα εφαρμόζουν επί ένα έτος μετά την ημερομηνία που αναφέρεται στο άρθρο 15 παράγραφος 1, αρκεί αυτά τα μέσα:

α) να προσιδιάζουν στην περίπτωση της μεταβίβασης ελέγχου, και

β) να περιλαμβάνουν ειδικό οικονομικό αντιστάθμισμα για τους μειοψηφούντες μετόχους.

4. Επιπλέον της προστασίας που παρέχεται δυνάμει των παραγράφων 1 και 3, τα κράτη μέλη μπορούν να προβλέπουν περαιτέρω μέσα για την προστασία των συμφερόντων κατόχων τίτλων, εφόσον αυτά τα μέσα δεν παρακωλύουν την κανονική διεξαγωγή της προσφοράς που αναφέρεται στην παράγραφο 1.

5. Για τους σκοπούς των παραγράφων 1 και 3, το ποσοστό των δικαιωμάτων ψήφου με το οποίο αποκτάται ο έλεγχος της εταιρείας και ο τρόπος υπολογισμού του προσδιορίζεται από τους κανόνες του κράτους μέλους στο οποίο η εταιρεία έχει την καταστατική της έδρα.

Άρθρο 6

Πληροφόρηση

1. Τα κράτη μέλη εξασφαλίζουν ότι ισχύουν κανόνες που επιτάσσουν να δημοσιεύεται αμελλητί η απόφαση υποβολής προσφοράς και να ενημερώνεται η εποπτική αρχή για την προσφορά. Τα κράτη μέλη μπορούν να απαιτούν να ενημερώνεται η εποπτική αρχή πριν να δημοσιευθεί η εν λόγω απόφαση. Αμέσως μετά τη δημοσίευση της προσφοράς, το διοικητικό ή διαχειριστικό όργανο της υπό εξαγορά εταιρείας πληροφορεί σχετικά τους εκπροσώπους του προσωπικού ή, ελλείψει αυτών, το ίδιο το προσωπικό.

2. Τα κράτη μέλη εξασφαλίζουν ότι ισχύουν κανόνες που απαιτούν από τον προσφέροντα να καταρτίζει και να δημοσιεύει εγκαίρως έγγραφο προσφοράς περιέχον τις πληροφορίες που είναι αναγκαίες στους κατόχους τίτλων της υπό εξαγορά εταιρείας για να καταλήξουν σε απόφαση ύστερα από κατάλληλη ενημέρωση. Ο προσφέρων οφείλει να διαβιβάζει το έγγραφο προσφοράς στην εποπτική αρχή πριν από τη δημοσίευσή του. Μετά τη δημοσίευση του εγγράφου προσφοράς, το διοικητικό ή διαχειριστικό όργανο της υπό εξαγορά εταιρείας το κοινοποιεί στους εκπροσώπους του προσωπικού ή, ελλείψει αυτών, στο ίδιο το προσωπικό.

Όταν το έγγραφο της προσφοράς υπόκειται σε εκ των προτέρων έγκριση της εποπτικής αρχής, μόλις εγκριθεί αναγνωρίζεται, με την επιφύλαξη ενδεχομένως της μετάφρασής του, στα άλλα κράτη μέλη σε αγορά των οποίων είναι διαπραγματεύσιμοι οι τίτλοι της υπό εξαγορά εταιρείας, χωρίς να χρειάζεται να εγκριθεί από τις αρμόδιες αρχές των εν λόγω κρατών και χωρίς να μπορούν οι αρχές αυτές να απαιτούν την προσθήκη συμπληρωματικών πληροφοριών στο έγγραφο της προσφοράς. Οι εποπτικές αρχές μπορούν ωστόσο να απαιτούν να περιέχονται στο έγγραφο της προσφοράς ειδικά στοιχεία για την αγορά του κράτους μέλους ή των κρατών μελών σε αγορά των οποίων είναι διαπραγματεύσιμοι οι τίτλοι της υπό εξαγορά εταιρείας, όσον αφορά τις ακολουθητέες διατυπώσεις για την αποδοχή της προσφοράς και για τη λήψη του οφειλόμενου ανταλλάγματος στο τέλος της προσφοράς, καθώς και για το φορολογικό καθεστώς στο οποίο υπόκειται η πρόσοδος από το προσφερόμενο στους κατόχους των τίτλων αντάλλαγμα.

3. Οι κανόνες αυτοί προβλέπουν ότι το έγγραφο προσφοράς περιέχει τουλάχιστον τις ακόλουθες πληροφορίες:

α) τους όρους της προσφοράς·

β) την ταυτότητα του προσφέροντος ή, εάν ο προσφέρων είναι εταιρεία, τον τύπο, την επωνυμία και την καταστατική έδρα της εταιρείας·

γ) τους τίτλους ή την (τις) κατηγορία(-ες) τίτλων που αποτελούν αντικείμενο της προσφοράς·

δ) για κάθε τίτλο ή κατηγορία τίτλων το προσφερόμενο αντάλλαγμα και, στην περίπτωση υποχρεωτικών προσφορών, τη βάση αποτίμησης που χρησιμοποιείται για τον προσδιορισμό του, καθώς και λεπτομέρειες για τον τρόπο καταβολής του·

ε) τα μέγιστα και ελάχιστα ποσοστά ή ποσότητες τίτλων που αναλαμβάνει να αποκτήσει ο προσφέρων·

στ) λεπτομερή αναφορά των ενδεχόμενων μεριδίων που ήδη κατέχει ο προσφέρων και τα πρόσωπα που ενεργούν σε συνεννόηση μαζί του στην υπό εξαγορά εταιρεία·

ζ) όλες τις τυχόν προϋποθέσεις στις οποίες υπόκειται η προσφορά·

η) τις προθέσεις του προσφέροντος σχετικά με τις μελλοντικές δραστηριότητες της υπό εξαγορά εταιρείας, το προσωπικό της και τα διοικητικά της στελέχη, περιλαμβανομένης κάθε σημαντικής μεταβολής στους όρους απασχόλησης·

θ) την περίοδο αποδοχής της προσφοράς·

ι) εάν το αντάλλαγμα που προσφέρεται από τον προσφέροντα περιλαμβάνει τίτλους οποιουδήποτε είδους, πληροφορίες σχετικά με τους τίτλους αυτούς·

ια) πληροφορίες για τη χρηματοδότηση της προσφοράς·

ιβ) την ταυτότητα των προσώπων που ενεργούν σε συνεννόηση με τον προσφέροντα ή με την υπό εξαγορά εταιρεία, στην περίπτωση εταιρειών, μαζί με τη μορφή, την επωνυμία και την καταστατική έδρα τους, και τη σχέση τους με τον προσφέροντα και ει δυνατόν με την υπό εξαγορά εταιρεία.

4. Τα κράτη μέλη εξασφαλίζουν ότι ισχύουν κανόνες που επιτάσσουν στους μετέχοντες στην προσφορά να παρέχουν στις εποπτικές αρχές του κράτους μέλους τους ανά πάσα στιγμή, ύστερα από σχετικό αίτημα, όλες τις πληροφορίες που έχουν στη διάθεσή τους σχετικά με την προσφορά και οι οποίες είναι αναγκαίες για την εκτέλεση των καθηκόντων της εποπτικής αρχής.

Άρθρο 7

Περίοδος αποδοχής

1. Τα κράτη μέλη προβλέπουν ότι η περίοδος αποδοχής της προσφοράς που προσδιορίζεται από τον προσφέροντα στο έγγραφο προσφοράς σύμφωνα με το άρθρο 6 παράγραφος 3 στοιχείο θ), δεν μπορεί να είναι κατώτερη των δύο εβδομάδων ούτε ανώτερη των δέκα εβδομάδων από την ημερομηνία δημοσίευσης του εγγράφου προσφοράς. Τα κράτη μέλη μπορεί να προβλέψουν παράταση της περιόδου των δέκα εβδομάδων, υπό την προϋπόθεση ότι ο προσφέρων θα γνωστοποιήσει τουλάχιστον δύο εβδομάδες νωρίτερα την πρόθεσή του να τερματίσει την προσφορά.

2. Τα κράτη μέλη είναι δυνατόν να προβλέπουν κανόνες που τροποποιούν την αναφερόμενη στην παράγραφο 1 περίοδο σε συγκεκριμένες προσήκουσες περιπτώσεις. Τα κράτη μέλη μπορούν να εξουσιοδοτούν την εποπτική αρχή να παραχωρεί παρεκκλίσεις από την αναφερόμενη στην παράγραφο 1 περίοδο, ώστε να μπορεί η υπό εξαγορά εταιρεία να συγκαλέσει γενική συνέλευση για να εξετάσει την προσφορά.

Άρθρο 8

Δημοσιότητα

1. Τα κράτη μέλη εξασφαλίζουν ότι ισχύουν κανόνες που επιτάσσουν τη δημοσίευση της προσφοράς κατά τρόπο εξασφαλίζοντα τη διαφάνεια και το αδιάβλητο των αγορών των τίτλων της υπό εξαγορά εταιρείας, του προσφέροντος ή όποιας εταιρείας μετέχει στην προσφορά, ιδίως για να αποφεύγεται η δημοσίευση ή η διάδοση ψευδών ή παραπλανητικών πληροφοριών.

2. Τα κράτη μέλη εξασφαλίζουν ότι ισχύουν κανόνες που προβλέπουν τη δημοσιότητα όλων των απαιτούμενων πληροφοριών ή εγγράφων κατά τρόπο εξασφαλίζοντα ότι αυτές είναι εύκολα και αμέσως διαθέσιμες στους κατόχους τίτλων, τουλάχιστον σε εκείνα τα κράτη μέλη όπου οι τίτλοι της υπό εξαγορά εταιρείας είναι διαπραγματεύσιμοι σε οργανωμένη αγορά, καθώς και στους εκπροσώπους του προσωπικού της υπό εξαγορά εταιρείας, ή, αν δεν υπάρχουν τέτοιοι εκπρόσωποι, στο ίδιο το προσωπικό.

Άρθρο 9

Υποχρεώσεις του διοικητικού ή διαχειριστικού οργάνου της υπό εξαγορά εταιρείας

1. Τα κράτη μέλη εξασφαλίζουν ότι ισχύουν κανόνες που επιτάσσουν ότι:

α) το αργότερο αφού λάβει τις σχετικές με την προσφορά πληροφορίες που αναφέρονται στο άρθρο 6 παράγραφος 1 πρώτη περίοδος και μέχρι τη δημοσίευση του αποτελέσματός της ή τη λήξη ισχύος της, το διοικητικό ή διαχειριστικό όργανο της υπό εξαγορά εταιρείας απέχει από την ολοκλήρωση κάθε ενέργειας, εκτός της αναζήτησης εναλλακτικών προσφορών, η οποία θα μπορούσε να οδηγήσει σε ματαίωση της προσφοράς, ιδίως δε από την έκδοση μετοχών που θα ήταν δυνατό να αποτελέσει μόνιμο εμπόδιο για την απόκτηση του ελέγχου στην υπό εξαγορά εταιρεία εκ μέρους του προσφέροντος, εκτός εάν έχει εξουσιοδοτηθεί προηγουμένως για το σκοπό αυτό από τη γενική συνέλευση των μετόχων κατά τη διάρκεια της περιόδου αποδοχής της προσφοράς·

β) το διοικητικό ή διαχειριστικό όργανο της υπό εξαγορά εταιρείας συντάσσει και δημοσιεύει έγγραφο στο οποίο αναπτύσσει τη γνώμη του σχετικά με την προσφορά, συμπεριλαμβανομένων των απόψεών του για τα αποτελέσματά της ως προς το σύνολο των συμφερόντων της εταιρείας και ως προς την απασχόληση, καθώς και τους λόγους στους οποίους στηρίζεται η γνώμη αυτή.

2. Τα κράτη μέλη μπορούν να επιτρέψουν στο διοικητικό ή διαχειριστικό όργανο της υπό εξαγορά εταιρείας να προβεί σε αύξηση του μετοχικού κεφαλαίου της εταιρείας κατά τη διάρκεια της περιόδου αποδοχής της προσφοράς, υπό την προϋπόθεση ότι έχει εξουσιοδοτηθεί για αυτό από τη γενική συνέλευση των μετόχων τουλάχιστον δεκαοκτώ μήνες πριν αρχίσει η περίοδος αποδοχής της προσφοράς και με πλήρη αναγνώριση του δικαιώματος προτίμησης που έχουν όλοι οι ήδη μέτοχοι, όπως προβλέπεται στο άρθρο 29 παράγραφος 1 της δεύτερης οδηγίας 77/91/ΕΟΚ του Συμβουλίου, της 13ης Δεκεμβρίου 1976, περί συντονισμού των εγγυήσεων που απαιτούνται στα κράτη μέλη εκ μέρους των εταιρειών κατά την έννοια του άρθρου 58 δεύτερη παράγραφος της συνθήκης για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες όσον αφορά τη σύσταση της ανωνύμου εταιρείας και τη διατήρηση και τις μεταβολές του κεφαλαίου της(8).

Άρθρο 10

Κανόνες που εφαρμόζονται κατά τη διαδικασία προσφοράς

Τα κράτη μέλη εξασφαλίζουν ότι ισχύουν κανόνες που διέπουν τη διεξαγωγή των προσφορών τουλάχιστον ως προς τα ακόλουθα θέματα:

α) λήξη ισχύος της προσφοράς·

β) αναθεώρηση της προσφοράς·

γ) ανταγωνιστικές προσφορές·

δ) δημοσίευση του αποτελέσματος της προσφοράς·

ε) αμετάκλητο της προσφοράς και επιτρεπόμενοι όροι.

Άρθρο 11

Επιτροπή Σχέσεων

1. Η επιτροπή σχέσεων που έχει συσταθεί δυνάμει του άρθρου 20 της οδηγίας 79/279/ΕΟΚ έχει επίσης τα ακόλουθα καθήκοντα:

α) να διευκολύνει, υπό την επιφύλαξη των διατάξεων των άρθρων 226 και 227 της ΣΥΝθήκης, την εναρμονισμένη εφαρμογή της παρούσας οδηγίας με τακτικές συναντήσεις αφιερωμένες ιδίως σε συγκεκριμένα πρακτικά προβλήματα που ανακύπτουν σε σχέση με την εφαρμογή της·

β) να συμβουλεύει την Επιτροπή, αν απαιτείται, επί των συμπληρώσεων ή τροποποιήσεων που πρέπει να γίνουν στην παρούσα οδηγία.

2. Στα καθήκοντα της επιτροπής σχέσεων δεν εμπίπτει η εξέταση της ουσίας των αποφάσεων που έχουν ληφθεί από τις εποπτικές αρχές για συγκεκριμένες επί μέρους περιπτώσεις.

Άρθρο 12

Κυρώσεις

Κάθε κράτος μέλος καθορίζει τις κυρώσεις που επιβάλλονται για την παράβαση των λαμβανόμενων κατ' εφαρμογή της παρούσας οδηγίας μέτρων. Οι κυρώσεις πρέπει να είναι επαρκείς ώστε να προάγουν τη συμμόρφωση με τα μέτρα αυτά.

Άρθρο 13

Αναθεώρηση του άρθρου 4 παράγραφος 2

Τρία έτη μετά την αναφερόμενη στο άρθρο 15 παράγραφος 1 ημερομηνία, το Ευρωπαϊκό Κοινοβούλιο και το Συμβούλιο, ενεργώντας κατόπιν προτάσεως της Επιτροπής, εξετάζουν και εν ανάγκη αναθεωρού το άρθρο 4 παράγραφος 2 βάσει της εμπειρίας από την εφαρμογή του άρθρου 4 παράγραφος 2.

Άρθρο 14

Τροποποίηση του άρθρου 1 παράγραφος 1 της οδηγίας 88/627/ΕΟΚ

Το άρθρο 1 παράγραφος 1 της οδηγίας 88/627/ΕΟΚ αντικαθίσταται από το ακόλουθο κείμενο:

"1. Τα κράτη μέλη υπάγουν στην παρούσα οδηγία τα φυσικά πρόσωπα και τα πρόσωπα δημοσίου ή ιδιωτικού δικαίου που αποκτούν ή εκχωρούν, απευθείας ή μέσω τρίτου, συμμετοχή, ανταποκρινόμενη στα κριτήρια που ορίζονται στο άρθρο 4 παράγραφος 1, η οποία συνεπάγεται μεταβολή ως προς την κατοχή δικαιωμάτων ψήφου σε μια εταιρεία που διέπεται από τη νομοθεσία τους και της οποίας οι μετοχές είναι διαπραγματεύσιμες σε μία ή περισσότερες οργανωμένες αγορές κατά την έννοια του άρθρου 1 παράγραφος 13 της οδηγίας 93/22/ΕΟΚ."

Άρθρο 15

Μεταφορά της οδηγίας

1. Τα κράτη μέλη εξασφαλίζουν ότι οι νομοθετικές, κανονιστικές και διοικητικές διατάξεις ή άλλες ρυθμίσεις που είναι αναγκαίες για να συμμορφωθούν με την παρούσα οδηγία αρχίζουν να ισχύουν πριν από τις [...](9). Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή τις διατάξεις ή άλλες ρυθμίσεις που αναφέρονται στην παράγραφο 1.

Άρθρο 16

Έναρξη ισχύος της οδηγίας

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 17

Αποδέκτες της οδηγίας

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 162 της 6.6.1996, σ. 5 και ΕΕ C 378 της 13.12.1997, σ. 10.

(2) ΕΕ C 295 της 7.10.1996, σ. 1.

(3) Γνώμη του Ευρωπαϊκού Κοινοβουλίου της 26ης Ιουνίου 1997 (ΕΕ C 222 της 21.7.1997, σ. 20). Κοινή θέση του Συμβουλίου της 19ης Ιουνίου 1997 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 66 της 16.3.1979, σ. 21· οδηγία όπως τροποποιήθηκε τελευταία από την οδηγία 88/627/ΕΟΚ (ΕΕ L 348 της 17.12.1988, σ. 62).

(5) ΕΕ L 141 της 11.6.1993, σ. 27· οδηγία όπως τροποποιήθηκε από την οδηγία 95/26/ΕΚ (ΕΕ L 168 της 18.7.1995, σ. 7).

(6) ΕΕ L 348 της 17.12.1998, σ. 62.

(7) ΕΕ L 334 της 18.11.1989, σ. 30.

(8) ΕΕ L 26 της 30.1.1977, σ. 1· οδηγία όπως τροποποιήθηκε τελευταία από την πράξη προσχώρησης του 1994.

(9) Τέσσερα έτη μετά την έναρξη ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 8 Φεβρουαρίου 1996, η Επιτροπή υπέβαλε στο Συμβούλιο πρόταση δέκατης τρίτης οδηγίας του Ευρωπαϊκού Κοινοβουλίου και του Συμβουλίου για το δίκαιο των εταιρειών, σχετικά με τις δημόσιες προσφορές εξαγοράς, η οποία βασίζεται στο άρθρο 44 της συνθήκης ΕΚ.

Η Οικονομική και Κοινωνική Επιτροπή και το Ευρωπαϊκό Κοινοβούλιο γνωμοδότησαν, αντιστοίχως, στις 11 Ιουλίου 1996 και στις 26 Ιουνίου 1997.

Μετά τη γνωμοδότηση του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση στις 14 Νοεμβρίου 1997.

2. Στις 19 Ιουνίου 2000, το Συμβούλιο καθόρισε την κοινή του θέση δυνάμει του άρθρου 251 της συνθήκης.

II. ΣΚΟΠΟΣ

Ο σκοπός της πρότασης είναι να προστατευθούν τα συμφέροντα των κατόχων τίτλων εταιρειών που διέπονται από το δίκαιο ενός κράτους μέλους όταν οι εταιρείες αυτές αποτελούν αντικείμενο δημόσιας προσφοράς εξαγοράς και οι τίτλοι τους είναι διαπραγματεύσιμοι σε οργανωμένη αγορά.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Το Συμβούλιο ενσωμάτωσε αυτούσιες τις τροπολογίες αριθ. 1, 2, 4, 14, 15, 16, 17, 19 και 20.

Ενσωματώθηκαν επίσης ως προς την ουσία οι τροπολογίες αριθ. 8, 10, 11 και 18.

Οι τροπολογίες αριθ. 5, 6, 7, 9, 12, 13, 21, 22 και 23 δεν ενσωματώθηκαν στη κοινή θέση. Θα πρέπει να σημειωθεί ότι οι τροπολογίες αριθ. 12, 13, 21 και 23 δεν ενσωματώθηκαν ούτε και στη τροποποιημένη πρόταση της Επιτροπής.

Αιτιολογικές σκέψεις

Οι τροπολογίες αριθ. 1 και 2 έχουν ενσωματωθεί στις αιτιολογικές σκέψεις 9 και 15, αντιστοίχως.

Οι περισσότερες αιτιολογικές σκέψεις ακολουθούν την πρόταση της Επιτροπής, με μικρές αλλαγές στη διατύπωση. Προστέθηκαν ορισμένες νέες αιτιολογικές σκέψεις, και πιο συγκεκριμένα:

- η αιτιολογική σκέψη 6 προστέθηκε προκειμένου να γίνει σαφές ότι η υποχρέωση υποβολής δημόσιας προσφοράς δεν εφαρμόζεται στις συμμετοχές οι οποίες υφίστανται κατά την έναρξη ισχύος της νομοθεσίας για την υλοποίηση της παρούσας οδηγίας και οι οποίες εξασφαλίζουν τον έλεγχο των υπόψιν εταιρειών·

- η αιτιολογική σκέψη 7 αφορά το άρθρο 5 παράγραφος 4·

- η αιτιολογική σκέψη 8 δίνει τη δυνατότητα επέκτασης της υποχρέωσης υποβολής προσφοράς για απόκτηση τίτλων, εκτός των αναφερομένων στο άρθρο 2 στοιχείο ε)·

- η αιτιολογική σκέψη 10 αφορά το άρθρο 4 παράγραφος 5·

- η αιτιολογική σκέψη 12 αφορά το άρθρο 4 παράγραφος 6·

- η αιτιολογική σκέψη 13 συνοψίζει τους κύριους στόχους της οδηγίας·

- η αιτιολογική σκέψη 21 αφορά το νέο άρθρο 11.

Άρθρο 1 - Πεδίο εφαρμογής της οδηγίας

Το άρθρο 1 παράγραφος 1 της κοινής θέσης ενσωματώνει, σχεδόν αυτολεξεί, την τροπολογία αριθ. 4 του Ευρωπαϊκού Κοινοβουλίου. Η "έννοια της οργανωμένης αγοράς" διευκρινίζεται με παραπομπή στην οδηγία 93/22/ΕΟΚ στο τέλος της παραγράφου.

Προστέθηκε το άρθρο 1 παράγραφος 2 προκειμένου να αποκλειστούν από το πεδίο εφαρμογής της οδηγίας οι τίτλοι που εκδίδονται από εταιρείες το αντικείμενο των οποίων είναι οι συλλογικές επενδύσεις κεφαλαίων προερχομένων από το κοινό (ΟΣΕΚΑ). Ο λόγος για την εξαίρεση αυτή είναι ότι οι κάτοχοι ΟΣΕΚΑ απολαύουν ήδη ειδικής προστασίας: το άρθρο 3 στοιχείο α) της οδηγίας 89/298/ΕΟΚ αναφέρει ότι οι ΟΣΕΚΑ λειτουργούν με την αρχή της διασποράς των κινδύνων και τα μερίδιά τους εξαγοράζονται ή εξοφλούνται κατόπιν αιτήσεως του κατόχου. Το άρθρο 3 στοιχείο α) της οδηγίας 89/298/ΕΟΚ χρησίμευσε ως βάση για τη σύνταξη της παραγράφου αυτής.

Άρθρο 2 - Ορισμοί

- Ορισμός της "δημόσιας προσφοράς εξαγοράς" - στοιχείο α)

Η κοινή θέση προσέθεσε στο τέλος του ορισμού αυτού την απαίτηση ότι οι δημόσιες προσφορές εξαγοράς θα πρέπει να έχουν ως σκοπό τους την απόκτηση του ελέγχου. Το Συμβούλιο συμφώνησε ότι η οδηγία δεν πρέπει να καλύπτει προσφορές που δεν αποβλέπουν στην απόκτηση έλεγχου ούτε αποτελούν υποχρέωση που απορρέει από την απόκτηση ελέγχου. Για το λόγο αυτόν, δεν έχουν ενσωματωθεί οι τροπολογίες αριθ. 6 και 7.

- Ορισμός του "προσφέροντος" - στοιχείο γ)

Η κοινή θέση δεν περιλαμβάνει παραπομπή στο άρθρο 4 παράγραφος 2 όπως προτείνεται στην τροπολογία αριθ. 5, δεδομένου ότι το άρθρο 4 παράγραφος 2 έχει υποστεί ορισμένες τροποποιήσεις, (βλέπε κατωτέρω παρατηρήσεις σχετικά με το νέο άρθρο 4 παράγραφος 2).

- Ορισμός των "προσώπων που ενεργούν σε συνεννόηση" - στοιχείο δ)

Η κοινή θέση περιλαμβάνει τον νέο αυτό ορισμό για λόγους νομικής ασφάλειας.

- Ορισμός των "μετεχόντων στην προσφορά" - στοιχείο στ)

Η έκφραση "πρόσωπα στα οποία απευθύνεται η προσφορά" αντικαταστάθηκε με τη σαφέστερη διατύπωση "κάτοχοι τίτλων της υπό εξαγορά εταιρείας". Τα πρόσωπα που ενεργούν σε συνεννόηση με κάθε μετέχοντα στην προσφορά περιλήφθηκαν στον ορισμό των "μετεχόντων στην προσφορά".

Άρθρο 3 - Γενικές αρχές

Για λόγους συνοχής, το άρθρο 3 άλλαξε θέση με το άρθρο 5. Πράγματι, φαίνεται ότι οι "γενικές αρχές" μιας οδηγίας θα πρέπει να παρατίθενται ακριβώς μετά το πεδίο εφαρμογής (άρθρο 1) και τους ορισμούς (άρθρο 2).

Στο άρθρο 3 παράγραφος 1 στοιχείο α) προστέθηκε μια δεύτερη πρόταση, προκειμένου να τονιστεί η σημασία της προστασίας της μειοψηφίας των κατόχων τίτλων.

Στο άρθρο 3 παράγραφος 1 στοιχείο γ), προστέθηκε νέα πρόταση, προκειμένου να τονιστεί ότι οι κάτοχοι τίτλων της υπό εξαγορά εταιρείας πρέπει να έχουν τη δυνατότητα να αποφασίζουν σχετικά με τα πλεονεκτήματα της προσφοράς.

Το περιεχόμενο της τροπολογίας αριθ. 11 ("συμπεριλαμβανόμενης της προστασίας της απασχόλησης") έχει τώρα περιληφθεί στο άρθρο 9 παράγραφος 1 στοιχείο β): για λόγους διαφάνειας, το διοικητικό ή διαχειριστικό όργανο της υπό εξαγορά εταιρείας οφείλει να δώσει τη γνώμη του για τα αποτελέσματα που ενδέχεται να έχει η προσφορά εξαγοράς στην απασχόληση.

Στο άρθρο 3 παράγραφος 1 στοιχείο δ), το Συμβούλιο δέχτηκε τη διατύπωση που χρησιμοποιείται στην τροποποιημένη πρόταση της Επιτροπής.

Το άρθρο 3 παράγραφος 1 στοιχείο ε) προστέθηκε στη κοινή θέση, προκειμένου να αποτρέπει δημόσιες προσφορές τακτικού χαρακτήρα οι οποίες θα μπορούσαν να βλάψουν τα συμφέροντα των κατόχων: ένας προσφέρων θα γνωστοποιήσει μια προσφορά μόνον εάν μπορεί να καταβάλει πλήρως το τίμημα για τους τίτλους που επιθυμεί να αποκτήσει.

Οι τροπολογίες αριθ. 12 και 13 δεν έγιναν αποδεκτές στην τροποποιημένη πρόταση της Επιτροπής και δεν περιλήφθησαν ούτε και στην κοινή θέση.

Στο άρθρο 3 παράγραφος 2, προστέθηκε ένα στοιχείο β), προκειμένου να διευκρινιστεί ότι πρόκειται για οδηγία πλαίσιο. Κατά συνέπεια, η οδηγία θεσπίζει ελάχιστες προδιαγραφές και τα κράτη μέλη είναι ελεύθερα να θεσπίσουν αυστηρότερες διατάξεις.

Άρθρο 4 - Εποπτική αρχή

Η διατύπωση του άρθρου 4 τροποποιήθηκε σε κάποιο βαθμό. Ωστόσο, η κοινή θέση αποδέχεται το κύριο κριτήριο που υιοθετήθηκε από το Κοινοβούλιο και την Επιτροπή: η αρμόδια αρχή που εποπτεύει μια προσφορά και η νομοθεσία που εφαρμόζεται είναι του κράτους μέλους στο οποίο είναι εισηγμένη η υπό εξαγορά εταιρεία. Πιο αναλυτικά, οι μεταβολές που εισήχθησαν στο άρθρο 4 είναι οι ακόλουθες:

Άρθρο 4 παράγραφος 1

Πρώτη πρόταση: ορισμένες πτυχές της προσφοράς δεν εμπίπτουν στις αρμοδιότητες της εποπτικής αρχής (λόγου χάρη, πτυχές που άπτονται του ανταγωνισμού). Για τον λόγο αυτό, το Συμβούλιο αποφάσισε να τροποποιήσει τη φράση "τη συνολική διεξαγωγή της προσφοράς" που προτείνεται στην τροπολογία αριθ. 8 και περιλαμβάνεται στην τροποποιημένη πρόταση - προκειμένου να καλυφθούν μόνον οι πτυχές της προσφοράς που διέπονται από την οδηγία αυτή.

Δεύτερη πρόταση: για λόγους νομικής ασφάλειας, το Συμβούλιο φρονεί ότι θα πρέπει να αναγνωριστούν οι ιδιωτικές εποπτικές αρχές από την εθνική νομοθεσία ή τις δημόσιες αρχές.

Τρίτη πρόταση: η διάταξη αυτή για την ανεξαρτησία και αμεροληψία των εποπτικών αρχών έχει περιληφθεί, προκειμένου να περιορίσει τις περιπτώσεις συγκρούσεων συμφερόντων.

Άρθρο 4 παράγραφος 2

Στο άρθρο 4 παράγραφος 2 στοιχείο α) έως δ), το Συμβούλιο επέλεξε, όπως και η Επιτροπή και το Κοινοβούλιο, το κριτήριο του κράτους μέλους στο οποίο είναι εισηγμένη η εταιρεία για τον καθορισμό της εφαρμοστέας νομοθεσίας και την αρχή που είναι αρμόδια για την εποπτεία της προσφοράς(1).

Η πρώτη πρόταση του στοιχείου ε) παραθέτει παραδείγματα θεμάτων - συγκεκριμένα, την τιμή - τα οποία θα ρυθμίζονται σύμφωνα με τους κανόνες του κράτους μέλους της αρμόδιας αρχής, δηλαδή τους κανόνες του κράτους μέλους στο οποίο είναι εισηγμένη η υπό εξαγορά εταιρεία. Ένα επιπλέον κριτήριο προστέθηκε στο άρθρο 4 παράγραφος 2 στοιχείο ε) τελευταία πρόταση: σε θέματα πληροφόρησης των εργαζόμενων της υπό εξαγορά εταιρείας και σε θέματα δικαίου των εταιρειών, η εφαρμοστέα νομοθεσία και οι αρμόδιες αρχές είναι οι του κράτους μέλους της καταστατικής έδρας της υπό εξαγορά εταιρείας.

Άρθρο 4 παράγραφος 3 και 4

Οι δυο αυτές παράγραφοι παραθέτουν τις διατάξεις για το επαγγελματικό απόρρητο και τη συνεργασία που περιλαμβάνονται στο άρθρο 4 παράγρ. 3) της τροποποιημένης πρότασης.

Άρθρο 4 παράγραφος 5

Μια δεύτερη παράγραφος προστέθηκε σύμφωνα με την αρχική πρότασης της Επιτροπής προκειμένου να επιτρέψει στις εποπτικές αρχές να χορηγούν παρεκκλίσεις για τύπους περιπτώσεων και για συγκεκριμένες περιπτώσεις. Η χορήγηση παρεκκλίσεων φαίνεται να αποτελεί συνήθη πρακτική σε πολλά κράτη μέλη.

Άρθρο 4 παράγραφος 6

Το Συμβούλιο υιοθέτησε τις αρχές που περιλαμβάνονται στη τροποποιημένη πρόταση και στη τροπολογία αριθ. 10, αν και η σύνταξη του άρθρου τροποποιήθηκε σε κάποιο βαθμό. Η νέα διατύπωση του άρθρου 4 παράγραφος 6 καθιστά σαφές ότι η οδηγία δεν δημιουργεί δικαιώματα μεταξύ των μερών. Τα κράτη μέλη θα έχουν τη διακριτική ευχέρεια να καθορίζουν τη διευθέτηση των διαφορών (δηλαδή ενώπιον δικαστηρίων ή με οιαδήποτε άλλη διαδικασία διοικητικών προσφυγών) και ως προς το κατά πόσον οι νομικές διαδικασίες μπορούν να επηρεάσουν το αποτέλεσμα μιας προσφοράς. Δεδομένου ότι πρόκειται για οδηγία πλαίσιο, η δυνατότητα αποζημίωσης επαφίεται στη διακριτική ευχέρεια των επί μέρους κρατών μελών.

Άρθρο 5 - Προστασία της μειοψηφίας· υποχρεωτική προσφορά

Το παλαιό άρθρο 10 της τροποποιημένης πρότασης έχει εξαλειφθεί και το κύριο περιεχόμενο του άρθρου - η υποχρεωτική προσφορά - περιλαμβάνεται στο άρθρο 5.

Η οδηγία δεν ρυθμίζει πλέον τμηματικές προσφορές (που αποτελούν το αντικείμενο της τροπολογίας αριθ. 22). Δεδομένου ότι πρόκειται για οδηγία πλαίσιο, το ζήτημα των τμηματικών προσφορών επαφίεται στα κράτη μέλη (βλέπε αιτιολογική σκέψη 7 και άρθρο 5 παράγραφος 4).

Το άρθρο 5 παράγραφος 1 θεσπίζει την υποχρέωση υποβολής προσφοράς, σε όλους τους κατόχους τίτλων για το σύνολο των τίτλων τους έναντι εύλογου τιμήματος, όταν αποκτάται ο έλεγχος μιας εταιρείας. Για αυξημένη προστασία της μειοψηφίας, προστέθηκε μια τελευταία πρόταση που επιβάλλει τη καταβολή εναλλακτικού τιμήματος τοις μετρητοίς όταν το τίμημα που δέχεται να καταβάλει ο προσφέρων δεν αποτελείται από ρευστοποιήσιμους τίτλους εισηγμένους προς διαπραγμάτευση εντός της ΕΚ.

Το άρθρο 5 παράγραφος 2 προστέθηκε προκειμένου να αποφευχθεί η υποχρέωση υποβολής προσφοράς όταν έχει ήδη αποκτηθεί ο έλεγχος μέσω εκούσιας προσφοράς που υποβάλλεται σε όλους τους κατόχους τίτλων για το σύνολο των τίτλων τους. Εξυπακούεται ότι, στις περιπτώσεις αυτές, οι κάτοχοι τίτλων της μειοψηφίας έχουν ήδη τύχει επαρκούς προστασίας.

Τα "ισοδύναμα μέσα" που αναφέρονται στο άρθρο 3 παράγραφος 1 της τροποποιημένης πρότασης έχουν περιληφθεί τώρα στο άρθρο 5 παράγραφος 3. Η καινοτομία είναι ότι τα μέσα αυτά είναι τώρα περιορισμένα τόσο ως προς τη χρονική διάρκεια, καθώς και ως προς το χαρακτήρα τους: μπορούν να συνεχίζουν να εφαρμόζονται μόνον ένα έτος μετά το τέλος της προθεσμίας εφαρμογής και πρέπει να αφορούν ειδικά τη μεταβίβαση έλεγχου και να περιλαμβάνουν συγκεκριμένες χρηματικές αποζημιώσεις για τη μειοψηφία. Ο περιορισμός αυτός των "ισοδύναμων μέσων" εξυπηρετεί το σκοπό της εισαγωγής της υποχρεωτικής προσφοράς σε όλα τα κράτη μέλη.

Με το άρθρο 5 παράγραφος 4 επαφίεται τελικά στα κράτη μέλη η δυνατότητα θέσπισης και άλλων μέσων για την προστασία των κατόχων επιπλέον της υποχρεωτικής προσφοράς και των ισοδύναμων μέσων.

Στο παλαιό άρθρο 3 παράγραφος 2, η πρώτη πρόταση της τροποποιημένης πρότασης (που βασίζεται στην τροπολογία αριθ. 7) δεν έχει περιληφθεί αυτούσια. Σύμφωνα με το άρθρο 4 παράγραφος 2 στοιχείο ε) δεύτερη πρόταση και το άρθρο 5 παράγραφος 5, το ποσοστό των δικαιωμάτων ψήφου που επιτρέπει την απόκτηση του έλεγχου μιας εταιρείας καθορίζεται από τη νομοθεσία της χώρας όπου και η καταστατική έδρα της υπό εξαγορά εταιρείας.

Άρθρο 6 - Πληροφόρηση

- Τα άρθρα 6 παράγραφος 1 και παράγραφος 2, πρώτο εδάφιο, ενσωματώνουν τις τροπολογίες αριθ. 14 και 15, αντιστοίχως.

- Το άρθρο 6 παράγραφος 2 δεύτερο εδάφιο (νέο) προβλέπει την αμοιβαία αναγνώριση του εγγράφου προσφοράς στα άλλα κράτη μέλη στις αγορές των οποίων είναι εισηγμένη η υπό εξαγορά εταιρεία, υπό τη προϋπόθεση ότι το έγγραφο προσφοράς υπόκειται σε προηγούμενη έγκριση από την εποπτική αρχή και έχει ήδη εγκριθεί σε ένα κράτος μέλος. Οι εποπτικές αρχές, ωστόσο, μπορούν να ζητήσουν ορισμένες πρόσθετες πληροφορίες που προσιδιάζουν στην αγορά των κρατών μελών στις αγορές των οποίων είναι εισηγμένη η υπό εξαγορά εταιρεία.

- Το άρθρο 6 παράγραφος 3 στοιχείο η) ενσωματώνει το πρώτο τμήμα της τροπολογίας αριθ. 16. Ωστόσο, μια αναφορά σε "οιεσδήποτε προβλεπόμενες απολύσεις" δεν κρίθηκε αναγκαία σε μια οδηγία πλαίσιο όπως η προτεινόμενη.

- Το άρθρο 6 παράγραφος 4 ενσωματώνει την αρχή της τροπολογίας αριθ. 18.

Άρθρο 7 (νέο) - περίοδος αποδοχής

Το άρθρο 7 παράγραφος 1 ενσωματώνει την τροπολογία αριθ. 17. Σύμφωνα με το άρθρο 4 παράγραφος 5, το άρθρο 7 παράγραφος 2 επιτρέπει, υπό ορισμένες προϋποθέσεις, παρεκκλίσεις από την κανονική περίοδο αποδοχής.

Άρθρο 8 - Δημοσιότητα

Η σύνταξη του άρθρου 8 παράγραφος 1 προσαρμόστηκε στην τροποποιημένη πρόταση της Επιτροπής.

Το άρθρο 8 παράγραφος 2 ενσωματώνει την τροπολογία αριθ. 19.

Άρθρο 9 - Υποχρεώσεις του διοικητικού ή διαχειριστικού οργάνου της υπό εξαγορά εταιρείας

Το άρθρο 9 παράγραφος 1 στοιχείο α) ενσωματώνει την τροπολογία αριθ. 20. Καινοτομία της οδηγίας αποτελεί το γεγονός ότι επιτρέπει την αναζήτηση εναλλακτικών προσφορών ("λευκοί ιππότες").

Η αρχή της τροπολογίας αριθ. 11 ενσωματώθηκε στο άρθρο 9 παράγραφος 1 στοιχείο β). Αφετέρου, η κοινή θέση δεν ενσωματώνει αυτούσια την τροπολογία αριθ. 21, που δεν έχει περιληφθεί ούτε και στην τροποποιημένη πρόταση της Επιτροπής.

Το άρθρο 9 παράγραφος 2 προστέθηκε προκειμένου να επιτρέψει, υπό ορισμένους περιοριστικούς όρους, ένα συγκεκριμένο αμυντικό μέτρο: την αύξηση του μετοχικού κεφαλαίου.

Άρθρο 10 - Κανόνες που εφαρμόζονται κατά τη διαδικασία της προσφοράς

Το άρθρο 10 ακολουθεί τη διατύπωση της τροποποιημένης πρότασης της Επιτροπής. Προστέθηκε ένα νέο στοιχείο ε): τα κράτη μέλη εξασφαλίζουν επίσης ότι έχουν τεθεί σε ισχύ κανόνες για το αμετάκλητο της προσφοράς.

Άρθρο 11 (νέο) - Επιτροπή σχέσεων

Η επιτροπή σχέσεων η σύσταση της οποίας προβλέπεται από την οδηγία 79/279/ΕΟΚ αναλαμβάνει και τα καθήκοντα παρακολούθησης της οδηγίας και παροχής συμβουλών προς την Επιτροπή για ενδεχόμενες μεταβολές στην οδηγία.

Άρθρο 12 (νέο) - Κυρώσεις

Τα κράτη μέλη καθορίζουν τις κυρώσεις που επιβάλλονται για την παράβαση των μέτρων που λαμβάνονται δυνάμει της οδηγίας.

Άρθρο 13 (νέο)

Η διάταξη αυτή περιλαμβάνει μια ρήτρα αναθεώρησης για το άρθρο 4 παράγραφος 2.

Άρθρο 14 (νέο) - Τροποποίηση του άρθρου 1 παράγραφος 1 της οδηγίας 88/627/ΕΟΚ

Προκειμένου να εξασφαλιστεί ταυτόσημο πεδίο εφαρμογής τόσο για την οδηγία για τις δημόσιες προσφορές εξαγοράς όσο και για την οδηγία 88/627/ΕΟΚ (οδηγία για τη διαφάνεια) το άρθρο αυτό προβλέπει ότι οι κανόνες της ως άνω οδηγίας εφαρμόζονται όχι μόνον σε μεταβολές των δικαιωμάτων ψήφου εταιρειών οι τίτλοι των οποίων είναι εισηγμένοι σε επίσημη αγορά, αλλά και αυτών των οποίων οι τίτλοι είναι εισηγμένοι σε οργανωμένη αγορά κατά την έννοια του άρθρου 1 παράγραφος 13 της οδηγίας 93/22/ΕΟΚ ("οδηγία περί των επενδυτικών υπηρεσιών").

Άρθρο 15

Στην κοινή θέση, περιελήφθη τελικά μια τετραετής περίοδος εφαρμογής, ώστε να δοθεί στα κράτη μέλη επάρκεια χρόνου να θεσπίσουν νομοθεσία σε έναν παραδοσιακό τομέα, όπως είναι το δίκαιο των εταιρειών.

IV. ΣΥΜΠΕΡΑΣΜΑ

Το Συμβούλιο θεωρεί ότι η κοινή θέση, που ενσωματώνει δεκατρείς από τις 22 τροπολογίες του Ευρωπαϊκού Κοινοβουλίου, συμμορφώνεται πλήρως με τους σκοπούς της πρότασης της Επιτροπής. Οι μεταβολές που εισήχθησαν αποβλέπουν κυρίως στην αύξηση της προστασίας της μειοψηφίας, στην ενίσχυση της νομικής ασφάλειας, στην εισαγωγή μιας κάποιας ευλυγισίας κατά την εφαρμογή της οδηγίας και στην εξασφάλιση συνοχής της κοινοτικής νομοθεσίας που αφορά το χρηματοοικονομικό τομέα.

(1) Τα στοιχεία α) και β) του άρθρου 4 παράγραφος 2 της κοινής θέσης έχουν ληφθεί από τις πρώτες δυο προτάσεις του άρθρου 4 παράγραφος 2 της τροποποιημένης πρότασης της Επιτροπής.

Το στοιχείο γ) προβλέπει μια λύση για την - εξαιρετική - περίπτωση εταιρίας της οποίας οι μετοχές έχουν εισαχθεί πρώτα σε οργανωμένες αγορές εντός περισσότερων του ενός κρατών μελών ταυτοχρόνως. Για λόγους διαφάνειας, οι αποφάσεις που λαμβάνονται στην περίπτωση αυτή από τις αρμόδιες αρχές πρέπει να δημοσιοποιούνται [στοιχείο δ)].